Αρθρο 26

1. Διαπιστούται ότι η καθαρή παραγωγή άνθρακος του Βελγίου:

- δεν πρέπει να υπόκειται κατ’έτος, σε σχέση μέ το προηγούμενο έτος, σε μείωση ανώτερη του 3 τοις εκατό, αν η ολική παραγωγή της Κοινότητος είναι σταθερή ή αυξημένη σε σχέση με το προηγούμενο έτος ή

- δεν πρέπει να είναι κατώτερη της παραγωγής του προηγουμένου έτους, μειουμένης κατά 3 τοις εκατό, εφαρμοζομένου επί του αριθμού αυτού του συντελεστού μειώσεως ο οποίος εφαρμόζεται στην ολική παραγωγή της Κοινότητος σε σχέση με το προηγούμενο έτος (1).

(1) Παράδειγμα: το έτος 1952, ολική παραγωγή της Κοινότητος: 250 εκατομμύρια τόνοι ολική βελγική παραγωγή: 30 εκατομ. τόνοι. Το 1953, ολική παραγωγή της Κοινότητος: 225 εκατομ. τόνοι ήτοι συντελεστής μειώσεως 0,9%. Η βελγική παραγωγή του 1953 δεν πρέπει να είναι κατώτερη του 30 χ 0,97 χ 0,9 = 26,19 εκατομμύρια τόνοι.

Η μείωση αυτή της παραγωγής αντιστοιχεί για 900 000 τόνους προς μία διαρκή μετατόπιση και για το υπόλοιπο, ήτοι 2 910 000 τόνους, προς μία συγκυριακή μείωση.

Η Ανωτάτη Αρχή, υπεύθυνη για τον τακτικό και σταθερό ανεφοδιασμό της Κοινότητος, καταρτίζει τις μακροπόθεσμες προοπτικές παραγωγής και διαθέσεως, και κατόπιν διαβουλεύσεως με την Συμβουλευτική Επιτροπή και το Συμβούλιο, απευθύνει στη βελγική κυβέρνηση, εφ’όσον χρόνο ισχύει η απομόνωση της βελγικής αγοράς που προβλέπεται κατωτέρω στη παράγραφο 3, σύσταση περί μετατοπίσεων της παραγωγής, που αναγνωρίζει η ιδία ως πιθανές βάσει των καταρτισθεισών προοπτικών. Η βελγική κυβέρνηση αποφασίζει, με συμφωνία της Ανωτάτης Αρχής, περί των διατάξεων που πρέπει να θεσπισθούν για να επιτευχθούν αυτές οι ενδεχόμενες μετατοπίσεις της παραγωγής εντός των ανωτέρω προσδιορισμένων ορίων.

2. Η εξίσωση προορίζεται από της ενάρξεως της μεταβατικής περιόδου:

α) να επιτρέπει την προσέγγιση προς τις τιμές της κοινής αγοράς, για το σύνολο των καταναλωτών βελγικού άνθρακος στην κοινή αγορά, των τιμών του άνθρακος αυτού κατά τρόπον ώστε οι βελγικές τιμές να μειωθούν σε επίπεδο που προσεγγίζει το επίπεδο του προβλεπόμενου κόστους στο τέλος της μεταβατικής περιόδου. Ο τιμοκατάλογος που ορίζεται με τη βάση αυτή δε δύναται να μεταβληθεί χωρίς τη συμφωνία της Ανωτάτης Αρχής

β) να επιτρέπει την ενσωμάτωση της βιομηχανίας σιδήρου και χάλυβος στην κοινή αγορά του χάλυβος, παρά το γεγονός ότι ισχύει ειδικό καθεστώς για το βελγικό άνθρακα και προς το σκοπό αυτό να επιτρέπει τη μείωση των τιμών της βιομηχανίας αυτής, στο επίπεδο που εφαρμόζεται εντός της αγοράς αυτής.

Η Ανωτάτη Αρχή καθορίζει περιοδικά το ύψος των προσθέτων εξισωτικών ποσών για το βελγικό άνθρακα που παραδίδεται στη βελγική βιομηχανία σιδήρου και χάλυβος, το οποίο κρίνει αναγκαίο για το σκοπό αυτό, λαμβανομένων υπόψη όλων των στοιχείων της εκμεταλλεύσεως της βιομηχανίας αυτής μεριμνά δε, ώστε η εξίσωση αυτή να μη δύναται να επιφέρει ζημία στις γειτονικές βιομηχανίες σιδήρου και χάλυβος. Εξάλλου, λαμβανομένων υπόψη των διατάξεων της ανωτέρω περιπτώσεως, η εξίσωση αυτή δεν θα πρέπει σε καμία περίπτωση να καταλήξει στη μείωση της τιμής του οπτάνθρακος του χρησιμοποιουμένου από τη βελγική βιομηχανία σιδήρου και χάλυβος κάτω της τιμής παραδόσεως που θα επετύγχανε, αν επρομηθεύετο πράγματι τον οπτάνθρακα από την περιοχή του Ρουρ

γ) να χορηγεί, για τις εξαγωγές βελγικού άνθρακος εντός της κοινής αγοράς που κρίνονται αναγκαίες από την Ανωτάτη Αρχή, λαμβανομένων υπόψη των προοπτικών παραγωγής και των αναγκών της Κοινότητος, πρόσθετα εξισωτικά ποσά που αντιστοιχούν σε 80 τοις εκατό της διαφοράς της διαπιστουμένης υπό της Ανωτάτης Αρχής μεταξύ των τιμών εργοστασίου, αυξανομένων κατά τα έξοδα μεταφοράς μέχρι του τόπου προορισμού, του βελγικού άνθρακος και του άνθρακος των άλλων χωρών της Κοινότητος.

3. Η βελγική κυβέρνηση δύναται, κατά παρέκκλιση των διατάξεων του άρθρου 9 της παρούσης συμβάσεως, να διατηρεί ή να θεσπίζει υπο τον έλεγχο της Ανωτάτης Αρχής, μηχανισμούς που επιτρέπουν την απομόνωση της βελγικής αγοράς από την κοινή αγορά.

Οι εισαγωγές άνθρακος προελεύσεως τρίτων χωρών υπόκεινται στην έγκριση της Ανωτάτης Αρχής.

Το ιδιαίτερο αυτό καθεστώς λήγει όπως ορίζεται κατωτέρω.

4. Η βελγική κυβέρνηση αναλαμβάνει την υποχρέωση να καταργήσει το αργότερο κατά τη λήξη της μεταβατικής περιόδου, τους μηχανισμούς απομονώσεως της βελγικής αγοράς άνθρακος που προβλέπονται στην παράγραφο 3 ανωτέρω. Αν η Ανωτάτη Αρχή κρίνει, ότι εξαιρετικές περιστάσεις μη δυνάμενες να προβλεφθούν από τώρα, το καθιστούν αναγκαίο, δύναται κατόπιν διαβουλεύσεως με τη Συμβουλευτική Επιτροπή και μετά σύμφωνη γνώμη του Συμβουλίου να παράσχει στη βελγική κυβέρνηση, δύο φορές πρόσθετη προθεσμία ενός έτους.

Η κατ’αυτόν τον τρόπο προβλεπόμενη ενσωμάτωση γίνεται κατόπιν συννενοήσεως μεταξύ της βελγικής κυβερνήσεως και της Ανωτάτης Αρχής που προσδιορίζουν τα κατάλληλα μέσα και τους κατάλληλους τρόπους για την πραγματοποίησή της οι λεπτομέρειες αυτές δύνανται να συνεπάγονται για τη βελγική κυβέρνηση, με την επιφύλαξη των διατάξεων του άρθρου 4 γ) της συνθήκης, την ευχέρεια να παρέχει επιδοτήσεις που αντιστοιχούν προς τα πρόσθετα έξοδα εκμεταλλεύσεως, τα οποία προκύπτουν από τις φυσικές συνθήκες των κοιτασμάτων, λαμβανομένων δε υπόψη των επιβαρύνσεων που προκύπτουν ενδεχομένως από έκδηλες ελλείψεις ισορροπίας οι οποίες επιβαρύνουν τα έξοδα εκμεταλλεύσεως. Οι τρόποι παροχής των επιδοτήσεων και το ανώτατο ποσό αυτών υπόκεινται στην έγκριση της Ανωτάτης Αρχής, η οποία οφείλει να μεριμνά ώστε το ανώτατο αυτό ποσό των επιδοτήσεων και οι επιδοτούμενες ποσότητες σε τόνους να μειωθούν το ταχύτερο δυνατό, λαμβανομένων υπόψη των διευκολύνσεων αναπροσαρμογής και της επεκτάσεως της κοινής αγοράς σε άλλα προϊόντα εκτός του άνθρακος και του χάλυβος, και ώστε να αποφεύγεται η πρόκληση θεμελιωδών διαταραχών στην βελγική οικονομία από τη σοβαρότητα των ενδεχομένων μειώσεων της παραγωγής.

Η Ανωτάτη Αρχή οφείλει να υποβάλλει κάθε δύο έτη στην έγκριση του Συμβουλίου προτάσεις περί των ποσοτήτων σε τόνους που δύνανται να επιχορηγηθούν.